זכויות להט"ב באפריקה

זכויותיהם של לסביות, הומוסקסואלים, טרנסג'נדרים וביסקסואלים (להט"ב) באפריקה הן מוגבלות מאוד ביחס לאזורים רבים אחרים בעולם.
מתוך 54 המדינות באפריקה, הומוסקסואליות חוקית ב־20 מדינות בלבד. כמו כן, היא חוקית בכל 9 הטריטוריות, אך אינה חוקית בשתי המדינות שיש להן הכרה מוגבלת (סומלילנד ורפובליקת סהרה הערבית הדמוקרטית). לסביות חוקית ב־26 מדינות וגם בכל הטריטוריות, אך גם היא אינה חוקית בשתי המדינות שיש להן הכרה מוגבלת. ברוב מדינות אפריקה שבהם קיים חוק האוסר יחסי מין בין גברים החוק קיים מהתקופה הקולוניאליסטית ונחקק על ידי המדינות השולטות, למשל פורטוגל באנגולה ובריטניה בבוטסואנה, 2 מדינות אלו ביטלו את החוקים הקולוניאליסטים ב-2019.
במספר מדינות שבהן משטר אסלאמי דתי מאוד קיים עונש מוות להומוסקסואלים: מדינות אלה הן סודאן, מאוריטניה, ניגריה וסומליה. גם במדינה בעלת ההכרה המוגבלת, סומלילנד, קיים עונש מוות להומוסקסואלים. באוגנדה הוצע עונש מוות להומוסקסואלים בשנת 2010. מאז החוק קודם מספר פעמים, אולם כיום העונש בגין הומוסקסואליות באוגנדה הוא מאסר עולם.
ברוב מדינות אפריקה להט"בים סובלים מההומופוביה קשה המושרשת בכל הרמות החברתיות, ולמצב זה גם השלכות בריאותיות קשות. חוקרי אוניברסיטת אוקספורד מצאו כי שיעור נשאי האיידס בקרב גברים הומוסקסואלים באפריקה שמדרום לסהרה גבוה פי עשרה מזה של גברים הטרוסקסואלים. החוקרים קבעו כי הדבר נובע מ"חוסר נכונות תרבותית, דתית ופוליטית לקבל אותם כחברים שווים בחברה".
מבין מדינות אפריקה החברות באומות המאוחדות, 10 מדינות חתמו בעד הצהרת האו"ם בדבר נטייה מינית וזהות מגדרית, 29 מדינות חתמו נגד ההצהרה ו־15 מדינות נמנעו.

הכרה בנישואים חד־מיניים ובזוגיות חד־מינית

מבין מדינות אפריקה, כולל המדינות שיש להן הכרה מוגבלת, רק דרום אפריקה מתירה לזוגות חד־מיניים להינשא. בשאר המדינות החוק אינו מכיר כלל בזוגיות חד־מינית. ב־8 מדינות קיים איסור חוקתי על נישואים חד־מיניים: מדינות אלה הן דרום סודאן, בורקינה פאסו, הרפובליקה הדמוקרטית של קונגו, אוגנדה, בורונדי, קניה, רואנדה וזימבבואה. מנגד, הטריטוריות שבאפריקה, הנמצאות בבעלויותיהן של מדינות מערב-אירופיות, הרבה יותר ליברליות בנושא זה: נישואים חד־מיניים חוקיים בכל הטריטוריות שבאפריקה.

אימוץ ילדים

מבין מדינות אפריקה, כולל המדינות שיש להן הכרה מוגבלת, רק דרום אפריקה מתירה לזוגות חד־מיניים לאמץ ילדים במשותף. בנוסף, 8 טריטוריות מתירות לזוגות חד־מיניים לאמץ. בטריטוריה הבריטית באוקיינוס ההודי הנושא אינו ברור די צורכו.

שירות צבאי

מבין מדינות אפריקה, כולל המדינות שיש להן הכרה מוגבלת, ידוע שרק דרום אפריקה מתירה להומוסקסואלים וללסביות לשרת בצבא באופן גלוי, כלומר מבלי שייאלצו להסתיר את נטייתם המינית. ידוע כי ב־13 מדינות הומוסקסואלים ולסביות מנועים מלשרת בצבא, אך בשאר המדינות נושא זה אינו ברור די צורכו.

הגנה מפני אפליה

מבין מדינות אפריקה, כולל המדינות שיש להן הכרה מוגבלת, בשתי מדינות החוק אוסר באופן מוחלט על אפליה על רקע נטייה מינית: מדינות אלה הן סיישל ודרום אפריקה. ב־5 מדינות נוספות החוק אוסר באופן חלקי על אפליה כזו: מדינות אלה הן כף ורדה, מאוריציוס, אנגולה, בוצוואנה ומוזמביק.
ב־8 טריטוריות החוק אוסר באופן מוחלט על אפליה על רקע נטייה מינית, ובטריטוריה הבריטית סנט הלנה, אסנשן וטריסטן דה קונה האיסור על אפליה כזו מעוגן בחוקה. הטריטוריה הבריטית באוקיינוס ההודי היא הטריטוריה היחידה באפריקה שבה נושא זה אינו ברור די צורכו.

טרנסג'נדריות ושינוי מגדר

רק שתי מדינות באפריקה, בוטסואנה ודרום אפריקה, מתירות לטרנסג'נדרים לשנות את מגדרם החוקי (ראו בטבלה שלמטה).
גם באשר לזהות מגדרית, הטריטוריות שבאפריקה ליברליות יותר באופן משמעותי משאר המדינות: טרנסג'נדרים מורשים לשנות את מגדרם החוקי ב־8 טריטוריות. הטריטוריה הבריטית באוקיינוס ההודי היא הטריטוריה היחידה באפריקה שבה נושא זה אינו ברור די צורכו.